CELEX: 32014D0695
Language: hu
Date: 2014-09-29 00:00:00
Title: 2014/695/EU: A Tanács végrehajtási határozata ( 2014. szeptember 29. ) a 2003/96/EK irányelv 19. cikkével összhangban Olaszország számára egyes földrajzi térségekben fűtési célú gázolajra és LPG-re vonatkozó kedvezményes adómérték alkalmazásának engedélyezéséről

7.10.2014   
            
            
               HU
            
            
               Az Európai Unió Hivatalos Lapja
            
            
               L 291/16
            
         A TANÁCS VÉGREHAJTÁSI HATÁROZATA
   (2014. szeptember 29.)
   a 2003/96/EK irányelv 19. cikkével összhangban Olaszország számára egyes földrajzi térségekben fűtési célú gázolajra és LPG-re vonatkozó kedvezményes adómérték alkalmazásának engedélyezéséről
   
      (2014/695/EU)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A 2003/96/EK irányelv 19. cikkének (1) bekezdése értelmében Olaszországnak engedélyezték, hogy egyes különösen hátrányos helyzetű térségekben kedvezményes jövedékiadó-mértéket alkalmazzon a fűtési célú gázolajra és LPG-re. A legutóbbi engedélyt 2012. december 31-ig adták meg a 2008/318/EK tanácsi határozattal (2).
            
         
               (2)
            
            
               2012. május 31-én – még a 2008/318/EK tanácsi határozat hatályvesztését megelőzően – kelt levelükben az olasz hatóságok a fűtési célú gázolajra és LPG-re vonatkozóan kedvezményes adómérték alkalmazásának engedélyezését kérelmezték egyes különösen hátrányos helyzetű földrajzi térségekben, az említett határozatnak megfelelően kialakult gyakorlat meghosszabbításával. Az olasz hatóságok további információkkal és pontosítással szolgáltak 2012. december 4-én, 2013. július 16-án, 2013. december 31-én, valamint 2014. január 22-én. Az olasz hatóságok 2014. március 19-én kelt levelükben kérelmezték a 2008/318/EK határozattal adott engedély megújítását, változatlan területi hatállyal a 2013. január 1. és 2018. december 31. közötti időszakra.
            
         
               (3)
            
            
               Olaszország területe igen sokszínű, különböző éghajlati és földrajzi viszonyokat mutat fel. Területének sajátosságaira tekintettel Olaszország az egyes földrajzi térségek lakosait sújtó aránytalanul magas fűtési költségek részleges ellentételezése céljából kedvezményes adómértéket vezetett be a gázolaj és az LPG vonatkozásában.
            
         
               (4)
            
            
               A differenciált adóztatás alapját objektív kritériumok képezik, és célja, hogy a kedvezményezett térségekben a lakosság nehéz időjárási viszonyokból, illetve nehézkes fűtőanyag-ellátásból adódó aránytalanul magas fűtési költségeinek csökkentése révén a népesség többi részével összehasonlítható helyzetet alakítson ki.
            
         
               (5)
            
            
               A kedvezményes adómérték a következő kritériumok valamelyikének megfelelő földrajzi térségekben alkalmazható: a) Olaszország területén belül a legnehezebb éghajlati viszonyok mellett, tehát az 1993. évi 412. elnöki rendeletben (3) meghatározott F. zónába tartozó települések; b) nehézkes fűtőanyag-ellátással párosuló nehéz éghajlati viszonyok mellett, tehát az 1993. évi 412. elnöki rendeletben meghatározott E. zónába tartozó települések; valamint c) nehézkes és költséges fűtőanyag-ellátással párosuló földrajzi elszigeteltség esetén: Szardínia és a kisebb szigetek. Mivel a földgázhálózat kiépítése jelentős mértékben csökkenteni fogja a fűtési többletköltségeket és bővíteni fogja a fűtőanyag-kínálatot, a kedvezményes adómérték csak addig alkalmazható, amíg az érintett településeken ki nem építik a földgázhálózatot.
            
         
               (6)
            
            
               A Bizottság áttekintette a kérelmezett intézkedést, és megállapította, hogy az nem torzítja a versenyt, illetve nem akadályozza a belső piac működését, valamint nem összeegyeztethetetlen az EU környezetvédelmi, energia- és közlekedési politikájával. A kedvezményes adómérték mind a gázolaj, mind az LPG esetében meghaladná a 2003/96/EK irányelvben meghatározott uniós minimum adómértéket, továbbá mindössze részlegesen enyhítené a szóban forgó földrajzi térségekben felmerülő fűtési többletköltségeket.
            
         
               (7)
            
            
               A kérelmezett intézkedés csak helyiségek fűtésére lenne alkalmazható (magánszemélyek és vállalkozások egyaránt igénybe vehetik); a gázolaj és az LPG más üzleti felhasználásával kapcsolatban nem lenne alkalmazható. Az olasz hatóságok állítása szerint az üzleti fogyasztóknak nyújtott adókedvezmény összege minden esetben az 1407/2013/EU bizottsági rendelet (4) hatálya alá tartozna. Mindazonáltal ha az egy vállalkozásra jutó juttatás meghaladja a fenti rendeletben megállapított felső határt, azt a 734/2013/EU tanácsi rendeletnek (5) megfelelően be kell jelenteni a Bizottságnak.
            
         
               (8)
            
            
               Biztosítandó, hogy az intézkedés a 2008/318/EK határozat által megadott és 2012. december 31-én hatályát vesztő kedvezményes mértékű jövedéki adó alkalmazása engedélyezésének megszakítása nélkül kerüljön alkalmazásra, helyénvaló lenne, ha e határozat 2013. január 1-jétől lenne alkalmazandó. A kedvezményes mértékű jövedéki adó rendszerének folyamatos alkalmazása hozzájárulna a jogi kiszámíthatóság biztosításához és nem ütközne a jogosult terület lakkosságának megalapozott elvárásaival. Ezért az engedélyt hatéves időszakra lenne célszerű megadni. Ez az alkalmazási időszak elegendő időt biztosítana az olasz hatóságok számára ahhoz, hogy az intézkedés környezetre gyakorolt hatását felmérjék. Jelezné egyúttal, hogy az energiahatékonyság javítása, valamint a környezetre gyakorolt kedvező hatás biztosítása érdekében a jövőben célzottabb energiatakarékossági intézkedéseket kellene hozni,
            
         ELFOGADTA EZT A HATÁROZATOT:
   1. cikk
   (1)   Olaszország engedélyt kap, hogy kedvezményes adómértéket alkalmazzon a fűtési célú gázolajra és LPG-re az alábbi hátrányos helyzetű földrajzi térségekben:
   
               a)
            
            
               Az 1993. augusztus 26-i 412. elnöki rendeletben meghatározott F. éghajlati zónába tartozó települések.
            
         
               b)
            
            
               Az 1993. augusztus 26-i 412. elnöki rendeletben meghatározott E. éghajlati zónába tartozó települések.
            
         
               c)
            
            
               Szardínia és a kisebb szigetek települései, tehát Szicília kivételével minden olasz sziget.
            
         (2)   A túlkompenzáció elkerülése érdekében a kedvezmény nem haladja meg az érintett térségekben felmerülő fűtési többletköltségeket. Szardínia és a kisebb szigetek esetében tehát az adókedvezmény hatására az adott fűtőanyag ára nem csökken a szárazföldi színvonal alá.
   (3)   A kedvezményes adómértéknek meg kell felelnie a 2003/96/EK irányelvben meghatározott követelményeknek, különösen az irányelv 9. cikkében rögzített minimum adómértéknek.
   2. cikk
   Az 1. cikk (1) bekezdésének b) és c) pontjában említett földrajzi térségek csak akkor jogosultak a kedvezményre, ha az érintett településeken nem áll rendelkezésre földgázhálózat.
   3. cikk
   Ez a határozat 2013. január 1-jétől2018. december 31-ig kerül alkalmazásra.
   4. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2014. szeptember 29-én.
      
         
            a Tanács részéről
         
         
            az elnök
         
         S. GOZI
      
   
   
      (1)  HL L 283., 2003.10.31., 51. o.
   
   
      (2)  A Tanács 2008. április 7-i 2008/318/EK határozata a 2003/96/EK irányelv 19. cikkével összhangban Olaszország számára egyes földrajzi térségekben fűtési célú gázolajra és LPG-re vonatkozó kedvezményes adómérték alkalmazásának engedélyezéséről (HL L 109., 2008.4.19., 27. o.).
   
      (3)  Az 1993. évi 412. elnöki rendelet Olaszország területét hat éghajlati zónára osztja (A–F.). A besorolás alapját a „napi fokok” mutató képezi, amely jelzi, hogy évente hány napon tér el a külső hőmérséklet az optimális 20 °C-tól oly módon, hogy szükség van fűtésre.
   
      (4)  A Bizottság 2013. december 18-i 1407/2013/EU rendelete az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról (HL L 352., 2013.12.24., 1. o.).
   
      (5)  A Tanács 2013. július 22-i 734/2013/EU rendelete az EK-Szerződés 93. cikkének alkalmazására vonatkozó részletes szabályok megállapításáról szóló 659/1999/EK tanácsi rendelet módosításáról (HL L 204., 2013.7.31., 15. o.).